Õppisin Ufaa ülikoolis majandusgeograafiat ja keskkonnaprobleeme. Minu töö oli seotud keskkonnapoliitikaga. Sealt läksin edasi Peterburi ülikooli aspirantuuri. Seal õppisin ma neli aastat samal alal ja siis kaitsesin kandidaaditöö keskkonnapoliitika alal. See oli seotud Bashkiiria naftatööstusega: suurtes linnades töötavad keemiatehased ei saanud ehitada puhastusseadmeid ja kõik oli väga ohtlik. Tehnoloogia oli väga vana ja tehased plahvatusohtlikud. Me kogusime infot, kui  palju kahjulikke aineid õhku läheb, aga me ei saanud neid avalikustada.